དགོན་དེའི་བཟོ་བཀོད་བརྗིད་ཉམས་ཆེ་ཞིང་།གྲྭ་པ་གྲངས་མང་བཞུགས་པ།རིན་ཐང་བྲལ་བའི་རིག་དངོས་ཕུན་སུམ་ཚོགས་པ་དང་མཁས་གྲུབ་གཉིས་ལྡན་གྱི་སྐྱེས་ཆེན་མང་པོ་བྱུང་བས་མཚན་སྙན་དགུང་དང་མཉམ་པའོ།།ངོར་མཁན་ཆེན་དཔལ་ལྡན་ཆོས་སྐྱོང་གིས་གཙུག་ལག་ཁང་དེ་ཐོག་མར་བཞེངས་དུས་རྟེན་འབྲེལ་བརྟག་སྐབས།འདུ་ཁང་བསམ་འགྲུབ་རྒྱ་མཚོ་བཞེངས་པའི་ས་ཆ་དེ་ན་རྒན་མོ་ཞིག་གིས་བ་ཞིག་འཇོ་བཞིན་པའི་སྐབས།བ་དཀར་མོ་དེ་ལ་འོ་མ་མང་ཉུང་ཇི་ལྟར་འཇོ་རྒྱུ་ཡོད་དྲིས་པས།བཞོ་ཟོ་བསམ་འགྲུབ་འཁྱིལ་བའི་ནང་དུ་འོ་མ་རྒྱ་མཚོ་ལྟར་གང་འདུག་ཟེར་བ་རྟེན་འབྲེལ་ཤིན་ཏུ་འགྲིགས་ཏེ་གཙུག་ལག་ཁང་དེ་ལ་འདུ་ཁང་ཆེན་མོ་བསམ་འགྲུབ་རྒྱ་མཚོ་ཞེས་མཚན་གསོལ་བར་གྲགས།